লালমনিরহাট, ১১ জুলাই (শীর্ষ নিউজ ডটকম): লালমনিরহাটের কালীগঞ্জে ভাইয়ের হাতে ভাই খুন হয়েছে। রোববার রাতে উপজেলার কাশিরাম গ্রামে এ ঘটনা ঘটে।  জানা গেছে, রোববার রাতে পারিবারিক বিরোধের জের ধরে ওই গ্রামের মৃত আব্দুস সাত্তারের ছেলে আমিনুর রহমানের সাথে ছোট ভাই বাচ্চু ও আহিদুলের মধ্যে ঝগড়া হয়। এরই সূত্র ধরে ক্ষুব্ধ ভাই বাচ্চু ও অহিদুল ধারালো অস্ত্র দিয়ে কুপিয়ে বড় ভাই আমিনুরকে আহত করে। রাতেই তাকে রংপুর মেডিকেলে নেয়া হলে সেখানে তার মৃত্যু হয়। এ ঘটনায় নিহতের স্ত্রী আরেফা বেগম বাদী হয়ে আজ সোমবার দুপুরে কালীগঞ্জ  থানায় একটি হত্যা মামলা দায়ের করেন। মামলায় বাচ্চু ও আহিদুলসহ একই পরিবারের ১৩ জনকে আসামি করা হয়।  এদিকে একই উপজেলার ব্যবসায়ী ইবনে সাইদ দুলাল হত্যাকাণ্ডের ঘটনায় রোববার রাতে আদিতমারী থানায় হত্যা মামলা দায়ের করা হয়েছে। নিহত দুলালের ভাতিজা রোকনুজ্জামান রাসেল বাদী হয়ে এ মামলা দায়ের করেন। মামলায় দুলালের বন্ধু শরিফুল ইসলাম ও রান্ধবী বেগম নামে এক যুবতিসহ অজ্ঞাত ৫/৭ জনকে আসামি করা হয়েছে। পুলিশ রাতেই শরিফুল ইসলামকে গ্রেফতার করেছে।  ব্যবসায়ী দুলাল শনিবার সন্ধ্যায় মোটরসাইকেল নিয়ে লালমনিরহাটের উদ্দেশে বের হয়ে আর  ফেরেনি। অনেক খোজাখুঁজির পর রোববার সন্ধ্যায় স্থানীয় স্বর্ণামতি নদীতে দুলালের লাশ ভাসতে দেখে স্থানীয়রা আদিতমারী থানা পুলিশে খবর দেয়। পুলিশ ঘটনাস্থলে এসে ভাসমান অবস্থায় তার লাশ উদ্ধার করে।  (শীর্ষ নিউজ ডটকম/প্রতিনিধি/ডিএইচ/সস/১৭.০৭ঘ.)